《访音图为沈丹谷作》
清代·邓承宗

山月洗微白，山风吹梦醒。偶忆山中人，杖策耽幽寻。

云影时左山，禽鸟鸣好音。回头问僮仆，囊中有古琴。

触手辄成响，不弹谁为听。昨从海上来，天风吹泠泠。

波涛出复没，合沓难为名。归时一偃卧，万感俱冥冥。

栖神太古间，天气横空青。出门忽大笑，四顾无所亲。

行行昧远近，但闻松涛声。始知成连去，今古惜此人。

作者简介：邓承宗，字孝旃，江陵人。道光乙酉拔贡。有《藻香馆诗钞》。